**NACRT PRIJEDLOGA**

**ODLUKE O NAČINU PRUŽANJA JAVNE USLUGE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA NA PODRUČJU GRADA HVARA**

**OBRAZLOŽENJE**

Sukladno važećim propisima koji reguliraju gospodarenje otpadom u Republici Hrvatskoj, Grad Hvar je donio Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada (Službeni glasnik Grada Hvara broj 4 /19.), u daljnjem tekstu Odluka.

Stupanjem na snagu Uredbe o izmjenama i dopunama Uredbe o gospodarenju komunalnim otpadom («Narodne novine», broj 84/19.), potrebno je izvršiti usklađenje Odluke, odnosno usvojiti novi akt u roku od tri mjeseca od dana stupanja na snagu ove Uredbe.
Člankom 30. stavkom 7. Zakona o održivom gospodarenju otpadom («Narodne novine», broj 94/13., 73/17. i 14/19.), propisano je da predstavničko tijelo jedinice lokalne samouprave donosi Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada.
Nadalje je člankom 4. Uredbe o gospodarenju komunalnim otpadom («Narodne novine», broj 50/17. i 84/19.), propisano što osim odredbi propisanih člankom 30. stavkom 7. Zakona, mora sadržavati predmetna odluka, a to je:

* **korisnici javne usluge razvrstaju se u dvije kategorije:**

1. kategorija kućanstvo, u što spadaju korisnici koji koriste nekretninu za stanovanje (stalno ili povremeno) i

2. kategorija koja obuhvaća korisnike koji obavljaju djelatnost i koja je dodatno podijeljena u sedam potkategorija prema djelatnostima

* **potrebno je odredi iznos obvezne minimalne javne usluge** za korisnike javne usluge razvrstane u kategoriju korisnika kućanstvo i potkategorije korisnika koji nisu kućanstvo te sam način izračuna i određivanja te cijene, umjesto odredbi o cijeni obvezne minimalne javne usluge kako je bilo propisano u Uredbi o gospodarenju komunalnim otpadom („Narodne novine“ br. 50/17)
* **potrebno je doraditi odredbe o ugovornoj kazni** uvođenjem ograničenja iznosa ugovorne kazne najviše do iznosa godišnje cijene obvezne minimalne javne usluge za kategoriju korisnika u koju je razvrstan i koja mora biti sadržana u Odluci JLS
* **standardne veličine i druga bitna svojstva spremnika** potrebno je odrediti na način da isto bude primjereno potrebi pojedinog korisnika pri čemu se ne smije propisivati obveza korištenja spremnika određenog volumena kao ni primjerenost potrebe ocjenjivati temeljem površine ili obujma nekretnine
* uvodi se odredba kojom se utvrđuje da se **cijena obvezne minimalne javne usluge** određuje na način da je ista **jedinstvena** na području pružanja usluge za kategoriju kućanstvo kao i da je **jednaka** za sve korisnike usluge razvrstane u kategoriju korisnika koji nije kućanstvo unutar iste potkategorije
* preciznije treba doraditi **odredbe vezane uz obračun cijena javne usluge.**

Osim navedenih dijelova za koje proizlazi obveza usklađenja važećih akata jedinica lokalne samouprave, Izmjenama i dopunama Uredbe dopunjuju se i odredbe koje se odnose na Poslovanje davatelja usluge (članak 18. čije se stupanje na snagu prolongira do 01. siječnja 2020.) na način da se propisuje kako će Fond za zaštitu okoliša i energetsku učinkovitost (u daljnjem tekstu: Fond) financirati troškove sakupljanja reciklabilnog komunalnog otpada čiji se tokovi sastoje pretežito od otpadne ambalaže, a kojeg je davatelj javne usluge preuzeo od korisnika usluge, s time da se financiranje navedenih troškova obavlja temeljem ugovora Fonda i davatelja javne usluge kojim se određuju uvjeti sakupljanja i predaje reciklabilnog komunalnog otpada.

Slijedom obveze koja proizlazi iz Izmjena i dopuna Uredbe, Grad Hvar je pristupio izradi Nacrta prijedloga nove Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Hvara, koja proizlazi kao obveza usklađenja sa odredbama izmijenjene Uredbe pri čemu su odredbe koje su vezane uz određivanje iznosa obvezne minimalne javne usluge vezane uz ispunjenje ključnih preduvjeta.

Temeljem odredbi Zakona o pravu na pristup informacijama ( Narodne novine br. 25/13 i 85/15) u cilju upoznavanja zainteresirane javnosti s područja Grada Hvara s Nacrtom prijedloga Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Hvara, a time i pribavljanja mišljenja, primjedbi i prijedloga provodi se javno savjetovanje.

**SAVJETOVANJE S ZAINTERESIRANOM JAVNOŠĆU RADI PRIBAVLJANJA MIŠLJENJA, PRIMJEDBI I PRIJEDLOGA NA NACRT PRIJEDLOGA ODLUKE**

**ZAPOČINJE** **27. prosinca 2019. godine te**

**ZAVRŠAVA zaključno s danom 27. siječnja 2020.** **godine**

koji je ujedno i krajnji rok za dostavu mišljenja, primjedbi i prijedloga

**MIŠLJENJA, PRIMJEDBE I PRIJEDLOZI DOSTAVLJAJU SE NA ADRESU ELEKTRONIČKE POŠTE:**

ita.pavicic@hvar.hr ili ekologija@komunalnohvar.com